Povitr Atmeachea Yenneachi Dobajik Porob (05/06/2022)

Vixoi: Ho Tumche Sovem Sodankal Astolo

Gayonank Suchna:

Proves - Ie Atmea Bapachea M - 02

D.T.V. - Matiechem bhangar korunk C - 43

Krist-Prosad - Somia Jezu, ie, ie D – 38

Xevott - Povitr Atmo mhojer denvla M – 05

Vachpam Adim Vivronn: (D.I. 2, 1-11; Rom. 8, 8-17; Ju. 14, 15-16.23b-26)

Survatechim Utram

Mogall bhavam-bhoinnimno, aiz akhi Povitr-Sobha, vhodda dobajean, Povitr Atmeachea Yenneachi Dobajik Porob somarombta. Povitr Atmeachea yenneacho dis zalo Povitr-Sobhechea zolmacho dis. Povitr Atmo Dhormdutancher denvta ani Povitr-Sobha zolmank yeta. Mhonntoch he porbent ami Povitr-Sobhecho vadd’dis somarombtanv. Hoch Povitr Atmo Dhormdutancher denvtoch tanchem jivit koxem bodol’lem tem ami zannanv. Te kalljidar zaun konnakuch bhiyenastanam Jezuk govai diunk vochot thoim ximpoddle. Hoch Povitr Atmo, Povitr Snana disa, amcher votla. Teach Povitr Atmean amkam cholounk goroz. Tor, zo Povitr Atmo amche sovem tthikann korun asa ani zo Povitr Atmo sodankal amche sovem tthikann korun astolo mhonn Jezun bhasailam, Takach sangata gheun, Jezuchi xikovnn jivitant pallunk ani Taka aichea somazant utram-kornneantlean kalljidarponnim govai diunk, teach Povitr Atmeachem boll, amkam soglleank hea Misant magun gheum-ia.

PRACHITACHI RIT:

1.Somia jezu tuvem mhonnlai ,Povitr Atmo tumchea sovem sodakal to astolo. Heach Povitr Atmeak amchea adkolim ani pidde velar ami amchea adarak ulo korunk visorleanv..... Somia Kaklut Kor.

2.Somia Jezu ami zaitea pautti amchea bhurgeank tujea totvani ani Marg dhorxona vorvim cholounk ani xikovnk chukleanv .... Krista Kaklut Kor.

3.Somia Jezu zaitea pautti amchea gorcheak ani sezareank ami koxtta vellar adhar diunk zatalo punn ami beporva kelea... Somia Kaklut Kor.

Bhavartheanchem Magnnem

1. Amchea Povitr-Sobhecheam fuddareamni / Povitr Atmeache suchovnnek sodanch uktim ravunk / ani akhe Povitr-Sobhek Tachech suchovnne ani budhi pormannem cholounk / tankam teach Povitr Atmeacho uzvadd magum-ia.

2. Amchea desachea fuddareamni / novem mon ani novem kalliz apnnaun / te poile apunnuch novsorunk / ani somaz novsorunk favo te upai gheunk / Povitr Atmeacho uzvadd tankam Bapa lagim magum-ia.

3. Junachea mhoineache survek ami asun / Novea Gonvllik Vorsak / ani toxench Novea Doton’nichea ani Xikxonnik Vorsak ami survat ditanv. / Tor, hea vorsacho gonvllik vixoi monant dovrun / ani tacher khol niall korun / Povitr Atmeachea bollan ani xokten, novsornnechim panvlam ami marunk / Bapacho adar amkam magum-ia.

4. Amchea ganvant Moicavaddeant ravpi Albert D’Souza ani Hilda D’Souza duvent zaun Hospitant asat. Tannim ani dusrea-i piddevontanim Povitr Atmeachea bollan soglleak vaiitank ani piddek fuddo korunk / ani osleam sovem ami-i / amche sovem aslolo Povitr Atmo zagoun, tanchea adarak pavunk / soglleank Devachi kurpa magum-ia.

5. Aiz misachi mandavol kortat \_\_\_\_\_ \_\_\_\_\_ \_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_ Devan tancher ani tanchea ghorabeacher aplo axirvad galum ani Povitr Atmeachim denim Aplea jivitant ollkhun , aplea kuttumbant ani sorv bhonvttim tannim Povitr Atmeachim follam diunk Bapa lagim magum-ia.